Galgut haal 3de keer kortlys van gesogte Booker-prys | Netwerk24
Deur AJ Opperman 14 September 2021 19:33
Damon Galgut Foto: Esa Alexander
Die Suid-Afrikaanse skrywer Damon Galgut het die derde keer die kortlys van die gesogte Booker-prys gehaal.
Hy pryk op dié lys vir sy roman The Promise, is Dinsdag aangekondig.
Sy romans The Good Doctor (2003) en In a Strange Room (2010) het voorheen die kortlys gehaal.
Sy romans The Good Docter (2003) en In a Strange Room (2010) het ook voorheen die kortlys gehaal.
'The Promise' deur Damon Galgut.
The Promise handel oor die Swarts, 'n wit gesin wat op 'n plaas buite Pretoria woon. Die familie kom bymekaar vir Ma se begrafnis. Die jonger geslag, Anton en Amor, verafsku alles waarvoor die familie staan, onder meer 'n leë belofte aan Salome, die swart vrou wat lank vir hulle gewerk het. Sy is haar eie huis belowe, maar die jare gaan verby en van die belofte het dadels gekom.
Galgut se eerste roman is uitgereik toe hy 17 was en sedertdien is sy werk in 16 tale vertaal. Sy boek The Quarry (1995) is verder twee keer tot rolprent verwerk.
Hy het die Sunday Times-fiksieprys vir sy roman Arctic Summer ontvang. Dit is in 2014 uitgereik en handel oor E.M. Foster, skrywer van die trefferboek A Passage to India wat per skip na Indië vertrek.
Die Suid-Afrikaanse skrywer Karen Jennings het die Booker-prys se langlys gehaal vir haar roman, An Island.Daar is ses boeke op die kortlys nadat 13 die langlys gehaal het. Die ander skrywers wat dit gehaal het, is Anuk Arudpragasam, Patricia Lockwood, Nadifa Mohamed, Richard Powers en Maggie Shipstead.
Die Booker-prys is oop vir skrywers van enige nasionaliteit wat in Engels skryf en wie se boeke in Brittanje of Ierland uitgereik word.
Meer oor: Penguin Random House | Booker-Prys | Damon Galgut | Johannesburg | Skrywers | Boeke | Letterkunde | The Promise